Prop de 300 capellans de les diferents diòcesis catalanes han signat una carta adreçada als representants de l'Església espanyola per demanar-los la seva implicació en la cerca de solucions al conflicte polític català. "Ens fa mal constatar que les relacions no són les que haurien de ser pròpies de germans en la fe", asseguren. En aquest sentit, els mossens catalans insten els bisbes espanyols a fer pedagogia del diàleg com a principal eina de resolució del conflicte i perquè es puguin "cercar i acceptar solucions justes que respectin els drets de Catalunya". La carta també fa al·lusió a la situació dels líders independentistes empresonats i asseguren que la "gravetat" del cas urgeix un "sobreesforç d’equitat, justícia i humanitat". "És una situació que ens fa mal com a ciutadans i encara més com a cristians. Però sobretot ens fa mal com a responsables de comunitats cristianes", comença l'escrit dels capellans catalans en al·lusió als "relats imposats en part de la societat espanyola i les comunitats cristianes" en relació amb Catalunya, segons ha detallat en declaracions l'ACN un dels signants, mossèn Cinto Busquet. Les "qüestions d'identitat", expliquen, tenen una "extraordinària força emotiva" i són "l'arrel de molts conflictes i conteses greus en els darrers segles". "Podem acompanyar les nostres comunitats pel bon camí, però podem fer-ho també per camins equivocats, contribuint fins i tot a actituds no evangèliques", avisen. En aquest sentit, els capellans catalans fan una crida als seus homòlegs espanyols a no repetir "l'error històric" de la Guerra Civil, quan l'Església espanyola "es va inclinar per una opció determinada" i asseguren que "una de les primeres actituds necessàries és la convicció que l’únic camí positiu és el diàleg". "El diàleg suposa i exigeix actituds serenes, no agressives, disposades a escoltar l’altra part i a valorar les seves posicions", continua la carta, que dedica una part a reflexionar sobre la situació dels presos: "Aquesta situació té una gravetat especial. Hi ha persones empresonades i processades per perseguir el que molts considerem just i d’acord al Dret, i que altres judiquen i condemnen" "Com a mossens sentíem que havíem de fer alguna cosa per ajudar a escoltar-nos perquè la solució a un problema apolític no pot venir per la via del dret penal ni per la força policial", ha explicat mossèn Cinto Busquet. "Volem que es vagi al fons de la qüestió perquè s'haurà d'afrontar tard o d'hora", assegura.

Summary: Capellans catalans insten l'Església espanyola a fer pedagogia del diàleg per buscar "solucions justes" per a Catalunya


L'Hospitalet de Llobregat va tancar el 2019 amb un total de 1.105 accidents de trànsit, el que representa una disminució del 5,5% respecte l'any anterior. Aquests accidents van ocasionar 770 ferits, un 4,81% menys, dels que 719 van ser lleus (-2,4%) i 51 greus (-29,17%). Després de dos anys sense cap víctima mortal, l'any passat va morir un ciclista. En el conjunt d'accidents es van veure implicats 59 patinets elèctrics i 53 bicicletes. El nombre de sinistres amb possibles accions penals es va mantenir estable respecte l'any anterior, mentre que el de persones investigades per diferents delictes contra la seguretat viària va créixer un 47% per situar-se en les 305.

Summary: L'Hospitalet de Llobregat va tancar el 2019 amb 1.105 accidents de trànsit, un 5,8% menys


Els Mossos han rebut un avís cap a les onze del matí informant que una dona s’havia precipitat d’un tercer pis ACN El Vendrell.- Els Mossos d’Esquadra han detingut aquest diumenge a la tarda un home de 62 anys com a presumpte autor de la mort de la seva parella a El Vendrell (Baix Penedès). Els agents han rebut un avís dels veïns a les onze del matí informant que una dona s’hauria precipitat des d’un tercer pis al carrer Tarragona del municipi. Quan els serveis sanitaris han arribat al lloc dels fets, han localitzat la víctima, de 61 anys, en un pati a la part posterior de l’edifici i han certificat la mort. Els investigadors dels Mossos d’Esquadra han obert una investigació i, un cop recollits els indicis, el marit de la dona ha estat detingut. Segons ha pogut saber l’ACN, els Mossos han detingut l’home després d’interrogar diversos veïns, que han assegurat que havien sentit discutir la parella. L’home, que no té antecedents per violència de gènere, ha negat els fets. La parella tenia set fills en comú, que ja no vivien al mateix domicili.

Summary: Un detingut com a presumpte autor de la mort de la seva parella a El Vendrell


Els positius a l'Hospital de Manresa segueixen creixent i passen dels 3 casos confirmats per coronavirus de dilluns, als 39 d'aquest divendres. Així, de la quarantena de persones amb simptomatologia que ahir estaven pendents dels resultats de la prova, només 13 han donat positiu. Segons dades facilitades pel centre, actualment hi ha 106 professionals confinats, cinc més que aquest dijous. D'ells, sis són casos positius. L'Hospital està posant en marxa plans de contingència per fer front al coronavirus i continuar prestant els serveis que realitza habitualment. Es prioritzen les urgències i s'han desprogramat les intervencions quirúrgiques no urgents. A més, un centenar de treballadors d'Althaia està fent teletreball des de casa.

Summary: Els positius per coronavirus a l'Hospital de Manresa segueixen creixent i passen de 3 a 39 casos confirmats


El portaveu adjunt de Catalunya Sí Que Es Pot, Albano Dante Fachin, ha refermat aquest dimarts el rebuig a les ponències conjuntes que JxSí i la CUP volen crear per iniciar el tràmit parlamentari de les lleis de 'desconnexió', que han de regular la seguretat social, la hisenda pròpia i la transitorietat jurídica. La confluència d'esquerres no participarà en aquestes tres ponències si finalment la Mesa decideix crear-les. En atenció als periodistes als passadissos del Parlament, Fachin ha instat els grups independentistes a presentar o bé tres proposicions de llei o bé tres projectes de llei –si és el Govern qui directament els impulsa. En cas que ho facin, Sí Que Es Pot participarà en el debat en comissió per oposar-se a la tramitació de tres lleis que plantegen la independència "unilateral".  Tot i que per impulsar les ponències conjuntes, JxSí apel·li al "mandat democràtic del 27-S" i no a la resolució suspesa pel Tribunal Constitucional, Sí Que Es Pot creu que "s'assemblen molt" als compromisos aprovats amb la CUP el passat 9 de novembre. "Creiem que aquestes ponències tenen l'objectiu de posar en marxa o fer veure que es posa en marxa la resolució del 9-N", ha opinat. "La unilateralitat i la teoria de la desconnexió no són el camí per solucionar les coses", ha insistit. L'únic espai en el qual debatran les lleis de 'desconnexió' serà en el marc de les comissions parlamentàries i sempre que JxSí, la CUP o el Govern presentin un text concret. "Tenen instruments per tirar endavant una proposició de llei i estan en el seu dret de tirar-la endavant", ha recordat. La participació en la comissió d'estudi del procés constituent és un tema diferent, segons ha explicat Fachin. Per a la confluència d'esquerres aquesta comissió no predefineix un resultat final i les visions federalistes, confederalistes i independentistes hi tenen cabuda per igual. En canvi, les lleis de seguretat social, hisenda pròpia i transitorietat jurídica marquen el camí de la "independència unilateral", qüestió que no comparteixen. Pel que fa a la sol·licitud d'informe jurídic que han demanat altres grups de l'oposició al voltant de la constitució de les tres ponències, Fachin ha indicat que n'estaran pendents, tot i que no creuen que es tracti d'un tema "tècnic" sinó polític.

Summary: Sí Que Es Pot insisteix en negar-se a participar en les ponències de les lleis de la 'desconnexió'


CCOO assegura que l'increment del nombre de pacients que es registra des de fa un temps a l'àrea d'Urgències de l'Hospital Santa Maria de Lleida "posa en evidencia la manca d'espai i falta de personal". En relació amb el personal, el sindicat denuncia que "no es pot atendre només amb una infermera" i, per això, defensa la necessitat d'equiparar el servei a un nivell 2 d'Urgències, equiparació que "equival a posar un auxiliar d'infermeria per millorar la qualitat assistencial dels pacients". CCOO ja ha demanat una valoració "urgent" per incorporar una persona auxiliar d'infermeria per torn, amb l'objectiu d'adequar "correctament" el servei. Pel que fa a l'espai d'Urgències, l'organització sindical insisteix que l'espai "estava dissenyat per a uns usos, però el nombre de pacients que hi ha realment l'ha superat amb escreix".

Summary: CCOO demana més personal per a l'àrea d'Urgències de l'Hospital Santa Maria de Lleida


El ministre de Defensa en funcions, Pedro Morenés, que aquest dimecres ha visitat la caserna del Bruc de Barcelona, ha defensat que els nens i nenes coneguin de primera mà i des de ben petits que l'exèrcit espanyol i els militars que el composen el que fan "és defensar els nostres drets i llibertats" amb la "seva pròpia vida" donant exemple de valors i patriotisme . En resposta a les crítiques per les imatges de nens empunyant armes durant la celebració del dia de les Forces Armades a Figueres (Alt Empordà), Morenés ha assegurat que "els nostres nens han de saber la veritat i també que la llibertat i la democràcia tenen un preu i que, de vegades, cal defensar-les amb la pròpia vida". En aquest sentit, ha afegit que "des de ben petits el que hem de fer és respectar-los i tenir-los afecte i consideració perquè neixen de la mateixa societat" de la que els més petits formen part. El ministre també ha destacat que tot i alguns recels que "entén" però "no comparteix" l'acollida de les forces armades a Catalunya és bona i  ho ha "agraït".

Summary: Morenés defensa que els nens s'acostin a l'exèrcit perquè "han de saber que la llibertat i la democràcia tenen un preu"


El portaveu de JxCat, Eduard Pujol, ha demanat al president del govern espanyol, Mariano Rajoy, i als líders del PSOE i Cs que posin "dia i hora" per l'aixecament de l'aplicació de l'article 155 de la Constitució. Pujol els ha exigit que compleixin la paraula "donada" perquè és una "bona manera" per iniciar el diàleg. "Si l'Estat vol diàleg primer ha de complir, ser dignes i no fer més trampes", ha afirmat. "No ens prenguin més el pèl i aixequin el 155", ha reclamat a Rajoy, Sánchez i Rivera. Pujol ha apuntat que el pla de govern de Torra "és una solució de 360 graus que ho avarca tot". El portaveu de JxCat ha demanat als diputats que es respectin les idees diverses, "prou insults i fangar" i els ha recordat que el Parlament" no és un plató de televisió".

Summary: Pujol (JxCat): "No ens prenguin més el pèl i aixequin el 155. Posin dia i hora"


Els Agents Rurals van dur a terme al cap de setmana passat un operatiu contra el tràfic i la venda il·legal d'ocells fringíl·lids a diferents indrets de l'àrea metropolitana de Barcelona. En l'operatiu, els Agents Rurals van intervenir 915 ocells silvestres de cant a Cornellà de Llobregat (Baix Llobregat) i a Castellar del Vallès (Vallès Occidental) i van denunciar dues persones. La primera actuació es va realitzar a un traficant que estava venent ocells a la Plaça Tàrrega de Cornellà de Llobregat, al qual se li van intervenir 36 ocells fringíl·lids. En aquest cas, els agents van denunciar un veí de Badia del Vallès a qui ja se l'havia denunciat el passat 11 de setembre de 2015 per intentar vendre 80 ocells en un mercat il·legal a Barberà del Vallès. La segona intervenció es va dur a terme a Castellar del Vallès quan es va interceptar un vehicle amb un traficant, a qui feia temps s'estava investigant, que es dirigia cap a Barberà del Vallès per vendre'ls en un dels mercats il·legals. A dins del vehicle es van trobar 58 ocells fringíl·lids i una gran quantitat de capses de cartró plegades que es fan servir per lliurar els ocells als compradors. Una vegada identificat el traficant i intervinguts els ocells es va fer una inspecció a unes dependències annexes al domicili de la persona denunciada on es van localitzar 821 exemplars de diferents espècies d'aus fringíl·lides. La gran majoria d'aquest ocells es corresponen amb exemplars joves de l'any, novelles, destinats al comerç il·legal i pertanyen a les especies de cadernera (735), passerell (52), verdum (85) i pinça comú (7). De les investigacions realitzades es desprèn que la procedència d'aquests animals és Andalusia, a través de diferents proveïdors que els capturen il·legalment del medi natural i per diferents mitjans els transporten fins a Catalunya. Cap de les dues persones denunciades ha acreditat cap autorització excepcional que pogués emparar la seva captura legal en el medi natural. No obstant, els ocells no disposaven de l'obligatòria anella oficial. Tots els exemplars presenten evidències d'haver estat capturats recentment. Atès que a Catalunya enguany no s'ha permès la captura d'aquest tipus d'ocells directament del medi natural, en el mercat negre es venen fàcilment amb preus que oscil·len entre els 10 i 35 euros per ocell. El valor econòmic en el mercat il·legal del total dels 915 ocells intervinguts s'estima que supera els 10.000  euros. Tots els ocells intervinguts han estat traslladats a un Centre de Fauna del Departament de Territori i Sostenibilitat per a passar una revisió veterinària i iniciar la seva reintroducció al medi natural. Les investigacions efectuades pel Grup de Suport de Fauna i Flora del Cos d'Agents Rurals indiquen que els ocells han estat caçats furtivament i que les persones denunciades feia temps que es dedicaven a comercialitzar els ocells després d'haver-los comprat il·legalment a caçadors furtius.

Summary: Els Agents Rurals intervenen 915 ocells fringíl·lids en un operatiu a l'àrea metropolitana de Barcelona


El departament d'Agricultura canvia d'estratègia per enfortir les cooperatives. En comptes de promoure'n la fusió, a partir de l'any que ve els ajuts es destinaran a crear plataformes de comercialització que donin servei a diferents entitats i les facin més competitives. Aquest ha estat un dels temes destacats de la commemoració del centenari de la cooperativa de Linyola, al Pla d'Urgell. El director general d'Alimentació, Qualitat i Indústries Agroalimentàries, Antoni Díaz, ha admès que promoure la fusió de cooperatives no és suficient perquè en molts casos hi ha reticències i, per tant, cal reenfocar els ajuts. En el cas de Linyola, després de cent any la cooperativa encara el futur amb una inversió de prop d'un milió d'euros per ampliar les instal·lacions als afores del poble amb una nova nau que tindrà entre 2.500 i 3.000 metres quadrats. De moment ja s'han comprat els terrenys -que tenen unes dues hectàrees- i les obres podrien començar en dos anys. A l'acte de commemoració hi ha assistit la presidenta del Parlament, Carme Forcadell, que ha elogiat els valors del cooperativisme, com la participació i l'ajuda mútua, fent una comparativa amb els valors del país. La cooperativa de Linyola té 360 socis i una vintena de treballadors. Factura uns 20 milions d'euros anuals i produeix 80.000 tones de pinso, 40.000 tones de panís, 12.000 tones de cereal -entre blat i ordi- i 9.000 tones de farratges. Al 2015 es va fusionar amb una altra cooperativa, Pinsos Urgell, i actualment té en marxa un pla d'inversió per modernitzar els processos i millorar el control de qualitat dels productes. La presidenta del Parlament ha estat l'encarregada de descobrir una placa commemorativa del centenari. També s'ha pogut visitar una exposició de tractors antics, una mostra fotogràfica i documental i les miniatures agrícoles de Josep Mir, soci de la cooperativa. Durant tot el matí un trenet turístic ha explicat la història de l'entitat durant el recorregut entre la seu social i les instal·lacions industrials. La festa ha acabat amb un dinar de germanor.

Summary: Agricultura subvencionarà la creació de plataformes de comercialització per enfortir les cooperatives


El delegat del govern espanyol a Catalunya, Enric Millo, ha demanat aquest dimarts “respecte” pel judici del 9-N i ha defensat la “imparcialitat” de la justícia. Sense voler entrar a valorar l’evolució del judici i les declaracions dels testimonis interrogats en la segona jornada, Millo ha insistit reiteradament en defensar la “independència” dels tribunals. D’altra banda, el delegat del govern espanyol ha definit la multitudinària mobilització a les portes del TSJC d’ahir dilluns com una “escenificació teatral”, la qual ha dit que “no és el més adient”. “Si algú es pensa que mobilitzant-se davant la justícia afectarà o influirà sobre el poder judicial, s’equivoca”, ha reblat, en unes declaracions fetes durant una visita a Castelldefels. Enric Millo ha demanat insistentment “serenitat i tranquil•litat” vers la justícia i la seva imparcialitat. En plena segona jornada del judici contra Artur Mas, Joana Ortega i Irene Rigau per l’organització del 9-N, el delegat del govern espanyol s’ha limitat a defensar que “hauran de ser els jutges els qui decideixin la sentència” i determinin si hi ha culpabilitat. Millo ha assegurat que els darrers dies s’han escoltat “declaracions poc respectuoses en relació al procediment”, si bé no ha entrat al detall, i ha demanat “evitar-les”. “De la mateixa manera que respecto la presumpció d’innocència, hem de respectar la independència del poder judicial”, ha resumit. Preguntat directament per la declaració d’ahir dilluns d’Artur Mas davant el tribunal, quan el president es va erigir com a responsable polític de la consulta del 9-N, Enric Millo ha evitat respondre i ha remarcat de nou un missatge en defensa de l’estat de dret. “Que ningú s’atribueixi estar per sobre de la llei, perquè la llei s’aplica igual per tothom”, ha sentenciat, demanant que Mas, Ortega i Rigau siguin “els primers en donar exemple”.  Finalment, respecte la multitudinària mobilització ciutadana que es va celebrar ahir dilluns a les portes del TSJC amb presència de la majoria del Govern de la Generalitat, Millo ha dit que “tothom es lliure de manifestar-se” mentre no interfereixi en l’estat de dret. En aquest sentit, ha conclòs que “és bo llençar el missatge de que els drets individuals es respecten, que les sentències es compleixen i que ningú està per sobre de la llei”. Enric Millo ha fet aquestes declaracions en el marc d’una visita institucional al Passeig Marítim de Castelldefels, del qual la Delegació del govern espanyol en va finançar la reforma els anys 2014 i 2015. Acompanyat per diversos representants de la secció local del PP, entre els quals hi havia el regidor i exalcalde Manuel Reyes, Millo ha situat les obres al passeig de Castelldefels com a exemple d’inversions amb “doble finalitat”, en referència a la millora de l’entorn i a l’atracció turística que, ha assegurat, suposen pel municipi.

Summary: Millo demana “respecte” per la causa del 9-N i defensa la “imparcialitat” de la justícia


La Comissió Europea ha defensat aquest dimecres que les autoritats d'Alemanya han actuat "d'acord amb les regles" en el cas de l'euroordre contra el president destituït Carles Puigdemont. La comissària de Justícia, Vera Jourová, ha assegurat en una roda de premsa a Brussel·les que no hi ha hagut "cap aplicació incorrecta de l'euroordre a Alemanya". A més, la comissària txeca ha dit que la Comissió Europea "no planeja ampliar la llista de crims coberts per l'euroordre" per incloure-hi la rebel·lió o la sedició. "Vam tenir algun debat amb els col·legues espanyols l'any passat, però no l'hem continuat", ha destacat Jourová, que ha insistit que els "problemes" amb les euroordres tenen a veure amb els "baixos estàndards de vida pels presoners" en alguns països i en cap cas en un conflicte "d'Alemanya contra Espanya".

Summary: La Comissió Europea defensa que Alemanya ha actuat "d'acord amb les regles" en l'euroordre de Puigdemont


El líder de Podem diu que ha vist el líder d'Òmnium "animat" i defensa que "no és sensat" que a Espanya hi hagi "presos polítics" ACN Barcelona.-El líder de Podem, Pablo Iglesias, ha visitat aquest matí el líder d'Òmnium, Jordi Cuixart, i ha pogut saludar el diputat de JxCat Jordi Sànchez, presos a Soto del Real. En una entrevista a TV3, ha afirmat que els demòcrates han de defensar la llibertat dels presos i ha considerat que "no és sensat" que a Espanya hi hagi "presos polítics". Iglesias és el primer líder polític espanyol que ha visitat un independentista pres pel procés d'independència. Ha defensat que ara és el moment adequat després d'haver fet fora el PP del govern espanyol i s'ha ofert per fer de mediador i contribuir a un diàleg entre el govern de Pedro Sánchez i la Generalitat. Iglesias ha dit que ha vist Cuixart "animat" i l'ha qualificat de "referent moral" a Catalunya.

Summary: Iglesias visita Cuixart a Soto del Real: "Els demòcrates hem de defensar la llibertat dels presos"


El Comitè de Defensa de la República (CDR) de la Zona Alta-Centre Històric ha rebatejat simbòlicament la Rambla d'Aragó de Lleida com a 'Rambla de la Cultura' just al punt on dilluns passat es van viure escenes de tensió entre els Mossos d'Esquadra i les desenes de concentrats que protestaven per la marxa de les obres de Sixena del Museu de Lleida. Una setentena de persones han presenciat com s'enganxava l'adhesiu amb la nova denominació sobre la placa oficial del nom de la Rambla i després s'han concentrat just a l'entrada de Museu, on han llegit un manifest i han cantat els Segadors. Per últim, han participat en una visita guiada a la pinacoteca, que aquesta setmana obre les portes de forma gratuïta com a mostra d'agraïment al suport ciutadà durant el dispositiu per endur-se les peces del monestir aragonès. Un dels membres del CDR del barri, el Jordi, ha explicat que s'ha volgut fer un acte per mostrar la solidaritat amb un equipament que consideren "espoliat" i, al mateix temps, rebatejar la Rambla amb el nom que creuen que li és més pertinent, ja que en aquest punt de la ciutat s'hi concentra el Museu, el Rectorat de la UdL, la Biblioteca i dues escoles.  El CDR també ha omplert de llaços grocs la plaça Ricard Vinyes i els principals eixos de la Zona Alta i a les vuit es farà una concentració per denunciar que ja fa dos mesos que els Jordis són a la presó.

Summary: Els CDRs rebategen simbòlicament la Rambla d'Aragó de Lleida com a 'Rambla de la Cultura'


Els alcaldes del Camp i l’Ebre convoquen concentracions simultànies el 19 de març per reclamar la gratuïtat de l’AP-7 La FEAT crida els transportistes a fer marxes lentes a la nacional i a l’autopista al mateix moment Els alcaldes de l’Ebre, els del Pacte de Berà i la Federació de Transportistes (FEAT) han anunciat aquest divendres que convoquen dos talls de trànsit simultanis a l’N-340 al Vendrell (Baix Penedès) i al Perelló (Baix Ebre) el dissabte 19 de març per reivindicar la gratuïtat de l’autopista AP-7. Al mateix temps, la FEAT ha fet una crida als transportistes perquè se sumin a la protesta fent una marxa lenta un cop finalitzat el tall a l’N-340 i una altra per l’autopista mentre s’estiguin fent les concentracions a la nacional. L’alcalde del Vendrell, Martí Carnicer, ha explicat que rebutgen l’N-340, una via “col·lapsada” que provoca “problemes de retards”, a més d’accidents mortals. Els talls s’iniciaran a les 12 del migdia i duraran 45 minuts.


El president de Cs, Albert Rivera, ha vinculat la necessitat d'estendre el 155 amb la macrooperació que la Unitat de Delinqüència Econòmica i Fiscal (UDEF) està portant a terme aquest dijous per suposades subvencions irregulars a la Diputació de Barcelona. "Els que tenien algun dubte fins avui sobre si estendre el 155 que mirin el què està passant", ha dit Rivera a 'Onda Cero'. El diputat al Congrés ha assegurat no sorprendre's d'aquesta operació perquè fa anys que alerta del "desviament de diners públics a empreses vinculades com l'ANC o Òmnium, que porten anys rebent milionades per donar un cop d'estat". Ha afegit que se n'alegra "que si algú ha comès un delicte se'l persegueixi". Així, Rivera ha tornat a demanar al president del govern espanyol, Mariano Rajoy, que "rectifiqui" i estengui l'aplicació del 155 i que hi hagi un control efectius de la finances de la Generalitat. Rivera ha assegurat que "fa anys" que alerten de fets com els que suposadament estan darrera de la macrooperació de la UDEF i ha lamentat que no s'ha fet "res". "Aquí estan les conseqüències", ha afegit. El líder de Cs ha assegurat que es porta més de 40 anys "cedint al nacionalisme diners i espais públics" i ha lamentat que "alguns encara s'estranyen del que passa".  Davant d'això, Rivera ha reiterat la seva petició a Rajoy per estendre el 155. "Li vaig preguntar a Rajoy si s'havien destinat diners del FLA i ara resulta que no va ser un euro sinó milions destinats a donar un cop d'estat", ha asseverat. Ha afegit que tothom veu "indicis" en aquest sentit, "menys Rajoy i Montoro". Per això, Rivera demana un control financer de la Generalitat "directe" per part del Ministeri d'Hisenda i l'extensió del 155 "com a mínim parcialment en algunes competències per garantir l'estabilitat econòmica, la seguretat jurídica i les llibertats dels catalans". Ho ha justificat assegurant que el president de la Generalitat, Quim Torra, ja ha fet una declaració "clara de voler trencar la Constitució". Ha reiterat també la seva defensa que aplicar el 155 és "fer política" i una via "molt més intel·ligent" que la judicial.  Per últim, ha defensat que els catalans esperen que el govern espanyol els defensi si es dona un govern "rebel" i un president "racista". Així, ha esperat que quan acabi la "campanya del BOE" sobre la publicació o no del decret de nomenaments, tocarà que Rajoy decideixi "si deixa que Torra faci el que li doni la gana contra la majoria dels catalans" o estendre el 155.

Summary: Rivera sobre l'operació de la UDEF: "Els que tenien dubtes fins avui sobre estendre el 155, que mirin què està passant"


Junts pel Sí no presentarà ni acceptarà cap proposta de resolució que no sigui "executable" en termes pressupostaris. Així ho avisen fonts de la formació dos dies abans que se celebri el ple monogràfic sobre emergència social i reactivació industrial al Parlament. Des de la llista independentista, plantejaran el contingut del pla de xoc social pactat amb la CUP, de 270 MEUR, i demanen "seriositat" a la resta de grups. Altra cosa, remarquen, seria "enganyar o frustrar la gent". De fet, JxSí ha rebut amb estupefacció el pla de xoc de 4.000 MEUR proposat per Catalunya Sí que es Pot. D'altra banda, la coalició CDC-ERC accepta que la plataforma Pobresa Zero designi la persona que iniciarà el debat parlamentari de dimecres.

Summary: JxSí avisa que no acceptarà resolucions que vagin més enllà del pla de xoc social pactat amb la CUP


El president del grup parlamentar del PPC, Xavier García Albiol, ha criticat durament l'alcaldessa de Barcelona, Ada Colau, per la voluntat d'excloure l'exèrcit del Saló de l'Ensenyament. Albiol ha visitat precisament aquest divendres el saló educatiu, des d'on hi ha defensat la participació de les forces armades. Dijous passat, Colau es va dirigir a l'estand de l'exèrcit per comunicar als militars que preferiria que no hi fossin al Saló. "No em sorprèn, perquè Colau ha demostrat que odia qualsevol cosa que ensumi a Espanya", ha opinat el líder popular. Segons ell, el comportament de l'alcaldessa és "inadmissible" i confia que l'Ajuntament no se surti amb la seva i l'exèrcit torni a estar representat al Saló en l'edició de l'any que ve, perquè es tracta d'una institució de la qual "la immensa majoria de catalans" se sent orgullosa. Per a Albiol, és una "evidència" que els estudiants estan interessats en l'oferta formativa i educativa de les forces armades. Per això, confia que la "pressió" ciutadana eviti que l'exèrcit surti del Saló l'any que ve. "Basar-se en l'odi i el mal d'estómac per decidir quines són les institucions i empreses que poden estar en una fira no ens porta enlloc", ha indicat. A més de l'Ajuntament, el Parlament i el Govern també han mostrat públicament el seu malestar per la presència de l'exèrcit en les fires educatives. De fet, l'executiu s'ha mostrat obert a renegociar amb l'Ajuntament de Barcelona i la Fira de Barcelona el conveni que fixa les entitats representades al Saló de l'Ensenyament.

Summary: Albiol afirma que Colau "odia qualsevol cosa que ensumi a Espanya" i confia que l'exèrcit torni al Saló de l'Ensenyament


El Departament d'Agricultura ha posat en marxa un procés participatiu per plantejar les actuacions prioritàries a cada territori a fi d'assolir els reptes de l'alimentació a Catalunya, alhora que pretén reivindicar davant la societat la importància del sector agroalimentari del país. S'hi podrà participar en línia, enviant propostes i formant part de diferents debats en línia que tindran lloc la segona quinzena de juny i també en els mesos de setembre i octubre, quan està prevista la celebració de sessions de debat per tot Catalunya de forma presencial. Amb les aportacions de totes les persones que hi participin, es definirà l'estratègia alimentària de Catalunya, que incorporarà les visions i propostes més viables. Els objectius d'aquest procés participatiu són compartir els reptes de país respecte del futur de l'alimentació, contribuir a definir les línies estratègiques per abordar-los i construir propostes d'actuació específiques per a cada territori. Qualsevol ciutadà pot fer les seves aportacions però Agricultura interpel·la espacialment els productors d'aliments (del món de l'agricultura, la ramaderia o la pesca); la indústria i la distribució alimentària; les associacions de consumidors i entitats en favor d'una alimentació saludable, i la restauració i l'hoteleria.   S'hi podrà participar en línia, mitjançant el web participa.gencat.cat, on es podran fer arribar propostes, donar suport a les ja existents i consultar tots els materials del procés. Aquestes aportacions es poden fer a partir d'aquest dimecres, 27 de maig, i fins el 10 de juny. A més, qui ho vulgui podrà participar en debats en línia que es realitzaran durant la segona quinzena de juny, o bé en els debats que es preveuen celebrar de manera presencial els mesos de setembre i octubre arreu de Catalunya per treballar les estratègies més adequades a cada territori.   Les sessions de participació giren al voltant de com es vol que sigui el sistema alimentari. Entre els debats, es plantegen qüestions com ara la connexió del món rural i urbà, l'alimentació saludable, l'emergència climàtica o la sobirania alimentària, entre altres.  Amb les aportacions rebudes, es definirà l'estratègia alimentària de Catalunya, que incorporarà les visions i propostes més viables. Al final del procés, Agricultura informarà sobre els resultats i els impactes que han tingut totes les aportacions, que es podran consultar al web del procés.     Una estratègia alimentària consensuada    Aquest procés participatiu s'emmarca dins el conjunt d'accions dutes a terme pel Consell  Català de l'Alimentació, creat el juliol del 2017 amb l'objectiu d'elaborar una estratègia alimentària per fer front als reptes de futur que tenim com a país. Amb aquesta idea, el Consell, conjuntament amb tots els agents de la cadena agroalimentària, treballa per definir la nova estratègia alimentària de Catalunya. Des de l'octubre passat, les quatre comissions que componen el Consell s'han estat reunint amb altres experts del sector i han identificat els reptes del sistema alimentari del país.   Des del Departament d'Agricultura consideren "clau" la participació de totes les baules de la cadena agroalimentària per arribar a conclusions de consens que impliquin tothom. En aquest sentit, insta a la participació en aquest procés del sector primari, els distribuïdors, la transformació alimentària, la recerca, el tercer sector, la innovació i la gastronomia.

Summary: El Departament d'Agricultura engega un procés participatiu per decidir el futur de l'alimentació a Catalunya


La Xarxa de Vigilància i Previsió de la Contaminació Atmosfèrica (XVPCA) ha mesurat aquest divendres nivells molt elevats d’ozó troposfèric (O3), que ha superat el llindar d’alerta a la població en tres estacions: Montseny, Santa Maria de Palautordera i Sant Celoni. És el primer cop en 13 anys que se supera aquest llindar. L’última vegada havia estat l’any 2006 a Vilanova i la Geltrú. També s’ha sobrepassat el llindar d’informació a la població a les estacions de Rubí i Granollers i a Tona, Manlleu i Vic. L’ozó és un dels gasos que pot tenir efectes adversos per a la salut humana quan es troba en concentracions superiors a les habituals. La radicació solar i les altes temperatures afavoreixen el seu augment. L'ozó és un contaminant que no s'emet directament a l'atmosfera, sinó que es forma a partir de reaccions químiques entre contaminants primaris com els òxids de nitrogen i els compostos orgànics volàtils. Les reaccions químiques entre aquests contaminants primaris necessiten una radiació solar intensa durant un període de temps prou llarg (un mínim de diverses hores) per formar l'ozó. Les accions que s’estan duent a terme per reduir un d’aquests contaminants primaris, el diòxid de nitrogen, a Barcelona i la seva conurbació són fonamentals per rebaixar també l’ozó.   El Departament de Territori i Sostenibilitat ha informat els ens locals, Protecció Civil i Salut  perquè fessin extensiu els avisos i les recomanacions als centres d’ensenyament, residències per a les persones grans i entitats que organitzen activitats per a infants o activitats esportives.  Qualsevol persona amb problemes de cor i de pulmons, els nadons, els infants en edat preescolar i les dones embarassades són especialment sensibles als efectes de l’ozó. Les recomanacions de prevenció que indica el Canal Salut són similars a les que ja estan activades per l’onada de calor. Amb superació del llindar d’alerta, la població sensible ha d’evitar l’exercici físic a l’exterior i reduir-lo la resta, mentre que, en cas de superació del llindar d’informació, es recomana reduir l’exercici només a la població de risc.   El Govern manté activat l’avís preventiu per contaminació atmosfèrica que va declarar el dimarts a tot Catalunya per nivells moderadament elevats de partícules en suspensió de diàmetre inferior a 10 micres. A l’avís per partícules n’ha afegit aquest divendres un altre per nivells moderats de diòxid de nitrogen a la conurbació de Barcelona.   Els avisos preventius són la fase prèvia a la possibilitat d’episodi ambiental, sense que s’hagi de produir necessàriament. S’activen per reduir les emissions de contaminants i evitar un episodi.

Summary: L'ozó troposfèric supera el llindar d'alerta al Montseny, Santa Maria Palautordera i Sant Celoni per primer cop en 13 anys


El Consorci d'Acció Social de la Garrotxa ha repartit 3.044 ajudes d'urgència durant el 2017 amb un pressupost de 485.682,44 euros. Una xifra que suposa un increment d'un 55% respecte del 2016, quan s'hi van destinar 312.781,66 euros. La partida que més creix és la d'ajudes per temes relacionats amb habitatge, que ha passat dels 42.388 als 105.566 euros. L'ens ha presentat aquest dimecres la memòria de l'any passat. Destaca, entre d'altres, que des del consorci s'han detectat cinc casos de maltractament a gent gran, sobretot per negligència o abandonament per part dels fills. A més, quatre de cada deu atencions que han fet els serveis socials han estat per temes relacionats amb la tramitació de la prestació de dependència. Després d'estar uns anys estancada, la partida del Consorci d'Acció Social de la Garrotxa per atendre ajudes d'urgència va créixer un 55% el 2017 respecte del 2016, quan es van destinar a aquest concepte 312.781,66 euros. En total, l'any passat es van repartir 3.044 ajudes per valor de 485.682,44 euros. Aquestes ajudes s'han destinat a 7.199 beneficiaris (tenint en compte que una mateixa persona pot haver estat beneficiaris de més d'una prestació). Per concepte, les ajudes més habituals són per a la compra d'aliments o roba, que ascendeixen als 128.211,77 euros. Tot i això, la que més ha crescut ha estat la dedicada a habitatge (dels 42.388,13 euros del 2016 s'ha passat als 105.566,27 de l'any passat). Un altre increment notori s'ha registrat en les prestacions per despeses derivades dels fills (com podria ser el pagament de llar d'infants, casals o esplais), que han passat dels 79.123,66 euros als 124.519,36. La resta de partides que també han pujat han estat les destinades a pagar els subministraments com el butà i l'electricitat (83.931,94 euros), els productes de farmàcia (20.919,51) o el transport (16.197,70). L'any  passat, el pressupost del Consorci d'Acció Social de la Garrotxa va ser de 9 milions d'euros (MEUR). D'aquests, un 68% es va dedicar als programes d'atenció a la dependència. Cinc avis maltractats Una altra dada que apareix a la memòria per primer cop és la detecció de cinc casos de maltractaments a gent gran. Es tracta de tres dones i dos homes de nacionalitat espanyola que han patit algun tipus de negligència o abandonament per part dels seus fills. En tots aquests casos, s'ha interposat una denúncia exposant els fets. Un cop s'ha tingut coneixement de la situació, a més, els serveis socials han adoptat mesures com augmentar la presència de serveis de suport a domicili, treballar amb xarxa sanitària i policial i la instal·lació d'un servei de teleassistència. L'atenció a la gent gran és, precisament, un dels focus de preocupació. El principal motiu és l'envelliment de la població de la comarca, una tendència que s'està accentuant. A més, cal tenir present que una de cada quatre persones més grans de 65 anys viu sola. Aquesta situació s'incrementa a partir dels 85 anys, on el nombre de llars unipersonals s'eleva fins al 42%, amb 1.023 garrotxins. Això fa també que creixin els serveis a domicili. El servei d'ajuda a casa del beneficiari ha arribat a les 495 persones el 2017, 46 més que durant el 2016. En concret, s'han atès 316 dones i 179 homes. A més, a 119 persones se'ls porta l'àpat a domicili de manera regular. El transport adaptat per a persones amb discapacitat o dependència presta servei a 408 usuaris de manera continuada. Dues novetats del 2017 La memòria recull l'impacte de dos serveis que es van endegar l'any passat. Un d'ells és el Servei de Teràpia Ocupacional i Productes de Suport. Consisteix en deixar material (com ara cadires de rodes o per a la banyera) per millorar la qualitat de vida de persones que resideixen a casa seva. El servei és compartit amb el Ripollès i Osona. En total, del servei de préstec va beneficiar 49 garrotxins que van rebre 93 productes de suport. L'altra novetat de l'any passat va ser el Servei d'Atenció Integral a la Diversitat Afectiva, Sexual i de Gènere. Aquest punt ha fet 29 atencions, un 40% de les quals són consultes. Amb el suport d'aquest servei ha nascut la primera entitat LGTBI a la Garrotxa, Alliberem-nos. Impacte del 155 La memòria del Consorci d'Acció Social de la Garrotxa també recull que els serveis socials s'han vist afectats per l'aplicació de l'article 155. Per exemple, detalla que hi ha temes legals aturats i que s'han alentit alguns pagaments. A més, asseguren que "s'ha notat un augment del temps de gestió en les tramitacions de recursos" que depenen de la Generalitat de Catalunya com la Renda Garantida de Ciutadania o les ajudes d'habitatge.

Summary: El Consorci d'Acció Social de la Garrotxa reparteix 3.044 ajudes d'urgència al 2017 i hi destina un 55% més de pressupost


El Banc dels Aliments de Girona ha augmentat un 9% el menjar distribuït arreu de la demarcació i, per primer cop, ha superat els 3 milions de quilos repartits. Segons recull la memòria del 2015, que l'entitat ha fet pública aquest dijous, l'any passat es van recollir 3.049.845 quilos d'aliments. El president del banc, Frederic Gómez, assegura que bona part d'aquest increment es deu a la "solidaritat" dels ciutadans, que s'impliquen en els recaptes que es van fent periòdicament. A més, Gómez subratlla que ara es fan donacions "de més qualitat", atenent a les crides del banc, perquè de l'arròs i la pasta s'ha passat a les conserves i a l'oli (productes de més valor). Durant l'any passat, el Banc dels Aliments va aportar menjar a 38.443 persones, a través de 105 entitats benèfiques. Són menys que ara fa dos anys. En part, concreta Gómez, perquè la crisi ha fet que hi hagi immigrants que hagin decidit retornar als seus països d'origen, i en part també per "la major exigència i control" que es fa de les entitats receptores. Durant l'any passat, el Banc dels Aliments de Girona ha continuat augmentant els aliments que, a través d'entitats benèfiques, fa arribar a les persones més necessitades. Segons recull la memòria del 2015, en total s'han aconseguit i distribuït 3.049.845 quilos de menjar. És un 9% més en comparació amb el 2014 (aleshores, van ser 2.799.969 quilos). El president de l'entitat, Frederic Gómez, subratlla que bona part d'aquest increment es deu a l'onada de solidaritat que va moure el Gran Recapte (fet a finals de novembre). Hi van participar 4.000 voluntaris i es van aconseguir recollir 538.370 quilos de menjar. "Es tracta d'una xifra lleugerament superior a la del 2014, però allò més significatiu és que el valor nutritiu i econòmic dels aliments recollits ha anat a l'alça", precisa Gómez. En aquest sentit, el president agraeix a la ciutadania haver aportat més conserves i olis, atenent la crida de l'entitat, davant les donacions de pasta i arròs que solien ser el gruix d'altres anys.    Productes làctics i fruita fresca Segons recull la memòria, dels més de 3 milions de quilos d'aliments que es van repartir, un terç corresponen a productes làctics (680.043) i fruita fresca (592.383). A aquests, els segueixen la pasta i l'arròs, les begudes, els llegums i fruits secs, l'oli i el pa i brioixeria. El llistat es completa amb d'altres productes, com carns i verdures (tant fresques com en conserva), sucre, formatge i ous, congelats, xocolates, melmelades i sopes. Pel què fa a l'origen dels aliments, un 28% procedeixen del Gran Recapte i altres col·lectes (850.069 quilos); un 25%, de les retirades de fruites i verdures (757.478); un 23%, de les aportacions que tres cops a l'any fa la Unió Europea (710.470); un 16%, de la indústria agroalimentària (497.967), i la resta es reparteix entre minves de supermercats, compres per donacions o altres bancs d'aliments. Menys beneficiaris L'any passat, el Banc dels Aliments va aportar menjar a 38.443 beneficiaris, que reben els aliments a través de 105 entitats benèfiques. Són menys que ara fa dos anys (aleshores, la xifra d'atesos se situava en 39.339 persones).  Segons indica la memòria, "una de les raons d'aquesta disminució és la major exigència i control, per part dels serveis tècnics del Banc dels Aliments, de les entitats receptores i de les persones que atenen". L'altre motiu, precisa Frederic Gómez, fa referència al fet que, amb la crisi, hi ha hagut immigrants que han decidit retornar als seus països d'origen.  A hores d'ara, el president del Banc dels Aliments també precisa que les lleixes del magatzem que tenen a Girona estan "bastant buides". Ja s'han repartit totes les donacions procedents del Gran Recapte i també les que ha donat la Unió Europea a principis d'estiu. Això fa que, pràcticament, aquell menjar que arriba surti del banc sense passar massa temps a les lleixes.

Summary: El Banc dels Aliments de Girona augmenta un 9% el menjar distribuït i per primer cop supera els 3 milions de quilos


Els comuns debatran a principis de juliol la seva posició de cara al referèndum  ACN Barcelona.-El coordinador general de Catalunya en Comú, Xavier Domènech, ha assegurat que "davant la resposta repressiva" del govern espanyol a la proposta de referèndum "evidentment hi ha legitimitat per exercir desafiaments democràtics; [...] però s'ha de fer bé". Ho ha afirmat en roda de premsa aquest divendres després del rebuig del president del govern espanyol a la proposta formal d'inici de negociacions per part del Govern. Pels comuns, "fer-ho bé" passa per resoldre "preguntes clau" com la garantia de protecció als treballadors públics, el paper dels Mossos o  el suport de l'ordenament internacional, entre d'altres. És a dir, si la proposta de referèndum per al setembre "es pot considerar efectiu o no". A l'espera de conèixer-ne detalls, els comuns apunten als dos primers dissabtes de juliol com a dates per debatre la seva posició, un posicionament que potser no serà "finalista": "Fins on puguem", ha advertit Domènech.  Després del "tancament absolut" de Rajoy a la proposat per acordar un referèndum, Domènech ha reivindicat el suport internacional, estatal i municipal al dret a decidir dels catalans. Ho veuen un element "central" i en aquest sentit ha afegit que el dret a decidir "no té data". "Com no té data aconseguir un referèndum a Madrid", ha insistit en línia de buscar la via per garantir una consulta "efectiva". A banda d'acumular cada cop més suports, "fer fora el PP del govern espanyol" és l'altra eina que els comuns veuen necessària per aconseguir-ho.  De fet, Domènech ha recordat que és el Govern, JxSí i la CUP qui ha fixat el setembre com a data per a un referèndum. Per això ha insistit que "exercir desafiaments democràtics" –"legítims" davant la resposta "repressiva" de Madrid- no passa per donar compliment només a un full de ruta governamental sinó perquè sigui "efectiu" i serveixi per "avançar".  Ara bé: "Això s'ha de fer bé", ha advertit el dirigent de la confluència d'esquerres. És a dir, els comuns entenen que s'han de resoldre "preguntes clau" que afecten el context organitzatiu del referèndum i també el resultat. "Serà un nou 9-N? Tindrà suports internacionals? Un referèndum que es farà efectius com? Hi haurà garanties que els treballadors públics estaran protegits?", ha preguntat Domènech en roda de premsa.  Són "molts elements de desconeixement" per als partits i la ciutadania, i el posicionament "clar" dels comuns depèn per tant que es concretin, ha afegit. Per això, la coordinadora de Catalunya en Comú ha fixat que els primers dies de juliol – l'1 o el 8- serveixin per debatre la seva posició de cara al referèndum al setembre. Un posicionament que no té perquè ser encara "finalista". "Fins on puguem", ha advertit,  en funció dels detalls que hagi facilitat l'executiu de Carles Puigdemont. En aquest sentit, ha apuntat que el procés intern no està definit i que els mecanismes de debat es fixaran a l'executiva i la coordinadora.  En una roda de premsa aquest divendres al Convent de Sant Agustí, els comuns han escenificat el suport de Dimitrios Papadimoulis, vicepresident del Parlament Europeu, que es va adherir al Pacte Nacional pel Referèndum. Papadimoulis ha assegurat que és a Catalunya per reclamar diàleg entre Catalunya i l'Estat per trobar un solució política des d'una "visió de ment oberta". Creu que això passa per un referèndum "acceptat mútuament" per les dues parts i organitzat "després d'un diàleg constructiu en les condicions prèvies de la Comissió de Venècia".  El dirigent de Syriza també ha posat Catalunya en Comú com a model de confluència de l'esquerra, política i social. N'ha parlat com una "iniciativa positiva", que té en compte, ha assegurat, el primer ministre grec Alexis Tsipras. "Crec fermament que és un element clau per construir" aquest espai a nivell europeu, nacional i local, ha assegurat al costat de Domènech i Urtasun.

Summary: Domènech: "Davant la resposta repressiva hi ha legitimitat per exercir desafiaments democràtics, però s'ha de fer bé"


Casa Cacao, el somni de Jordi Roca que gira al voltant del món de la xocolata, obre les portes aquest dissabte a Girona. Situada a la plaça Catalunya, la xocolateria, l'obrador –visible des del carrer- i la botiga es complementen amb un hotel de quinze habitacions que dirigirà Anna Payet, dona del xef Joan Roca. El petit dels germans es va endinsar en aquesta aventura juntament amb qui va ser el seu mestre Damian Allsop. Ells dos han investigat noves tècniques i sabors i han viatjat fins a països del Centre i Sud-Amèrica, on compraran directament el cacau. "Els sentits dels visitants es veuran sorpresos i descobriran coses noves sobre aquesta matèria prima que pot transformar, vigoritzant o relaxant, l'estat d'ànim", diu el pastisser. Casa Cacao és el projecte més dolç dels germans Roca. Serà una autèntica fàbrica de xocolata, que impulsarà la projecció que els tres germans han donat a Girona, amb el triestrellat El Celler de Can Roca i la gelateria Rocambolesc (situada al carrer Santa Clara) Situada a la cèntrica plaça Catalunya, el projecte d'interiorisme de la xocolateria-hotel l'ha fet l'equip de Sandra Tarruella Interioristes; el projecte arquitectònic, Callís Marès Arquitectes, i l'execució de l'obra, l'empresa Arcadi Pla.  La planta baixa compta amb un obrador de xocolata, una tenda i una xocolateria, on el petit dels Roca podrà fer les seves pròpies elaboracions. L'obrador disposa d'un espai visible a peu de carrer que mostra com es treballa i s'elabora el cacau (des del gra a la xocolata). La botiga permet poder-se emportar a casa -o a la maleta- les 'chocolatessens' de Casa Cacao. Els productes estan empaquetats amb materials que provenen del reciclat de fibres de cacau. A la xocolateria es poden degustar elaboracions de xocolata amb cacau d'origen d'alta qualitat, en forma de begudes fredes i calentes o elaboracions sòlides, a més d'una curosa oferta de pastisseria amb el segell Roca. Un hotel de quinze habitacions A les plantes superiors de l'edifici, l'Hotel Casa Cacao culmina el somni personal d'un altre conegut membre de la família Roca, Anna Payet. La dona del xef assumeix la direcció de l'hotel i tanca així una assignatura que tenia pendent (perquè ha estat vinculada a la docència en l'àmbit turístic des de fa vint anys). "Fa anys que els clients del restaurant ens animaven a obrir un petit hotel i Casa Cacao és una prolongació de la hospitalitat i el mètode de servir del propi Celler amb la qual tancarem un cercle", explica Payet. "No pretenem altra cosa que els clients, siguin o no clients del restaurant, se sentin com a casa", hi afegeix. Integrat amb l'obrador, la botiga i la xocolateria, l'hotel boutique de Casa Cacao ocupa les quatre plantes superiors de l'edifici i compta amb quinze habitacions. Tant el mobiliari com el tèxtil han estat dissenyats a mida i de manera artesanal. L'hotel també disposa d'una terrassa –d'ús exclusiu per als clients- amb vistes al Barri Vell de la ciutat. "Un somni fet realitat" Per al petit dels germans Roca, Casa Cacao "és un somni fet realitat". "La idea del projecte va néixer quan un dia al restaurant ens plantejàvem un repte amb els meus germans: podem fer xocolata a casa? I ho vam fer, a El Celler, i estava bona. L'experiment va coincidir amb la reincorporació al nostre equip de Damian Allsop, que havia sigut el meu mestre al món dolç" concreta Jordi Roca. "L'especialització en la xocolata que va desenvolupar després de la primera etapa amb nosaltres el va portar a treballar amb xocolata, però ni ell ni jo mai l'havíem elaborada des de zero. Aquest ha estat un nou repte per a ambdós", subratlla el petit dels tres germans. Jordi Roca recorda que tant ell com Allsop han fet "una immersió" al món de la xocolata, estudiant-ne les varietats i fermentacions, viatjant al Centre i a Sud-Amèrica "per seleccionar els millors cacaus de les millors plantacions". "Allà, hem conegut als seus productors en petites comunitat de Perú, Veneçuela, Colòmbia o Equador; en el procés d'endinsar-nos en el món del cacau he pogut aprendre de primera mà moltes coses sobre el procés de fermentació i assecat de les faves de cacau i de les persones que de manera artesanal ho realitzen seguint mètodes ancestrals, com els indígenes awajún de Perú que el recol·lecten de zones de l'Amazones on creix salvatge", diu el pastisser. Casa Cacao, de fet, compra directament el gra de cacau a aquests productors, "de manera que podem pagar-los un preu just per la millor qualitat", precisa Jordi Roca. "Volem compartir amb els nostres visitants l'elaboració des del seu punt 0, fer pedagogia no sols de la bellesa d'aquest producte i les seves transformacions, sinó també sobre l'àmplia gamma de sabors dels grans de cacau que hem conegut", explica el pastisser. I desvetlla que, a més "del dolç o amarg, la xocolata pot ser àcida o afruitada i tenir altres mil notes" amb les quals jugaran.  "Els sentits dels nostres visitants es veuran sorpresos i descobriran coses noves sobre aquesta meravellosa matèria prima que pot transformar, ja sigui vigoritzant o relaxant, l'estat d'ànim de qui la pren", conclou.

Summary: Casa Cacao, el somni de Jordi Roca, obre les portes aquest dissabte a Girona


Cathay Pacific ha anunciat que el seu servei de la temporada d'estiu entre Barcelona i Hong Kong es convertirà en una ruta regular a partir del 15 d'abril del 2018. Aquesta decisió respon al bon comportament que ha tingut aquest estiu aquesta ruta amb una ocupació dels vols que ha superat les expectatives, segons ha afirmat Ronald Lam, director comercial i de càrrega de Cathay Pacific. Lam ha explicat que ''la gran demanda de la ruta estival que va començar a operar el 2 de juliol passat i que està programada fins al 28 d'octubre pròxim, ha estat clau en la decisió de convertir Barcelona en un destí regular''. Després d'aquesta decisió, a partir del 15 d'abril del 2018, hi haurà tres serveis setmanals als que s'afegirà una quarta freqüència a partir de l'1 de juliol del 2018. Els vols es cobriran amb el model d'avió Airbus A350-900.

Summary: Cathay Pacific convertirà la ruta estival de Barcelona-Hong Kong en un vol regular durant tot l'any a partir del 2018


L'Audiència Provincial de Madrid ha condemnat l'empresa Uralita S.A. a pagar 3,5 MEUR d'indemnització a un grup de 14 veïns de Cerdanyola del Vallès i de Ripollet afectats per l'exposició a l'amiant provinent de la fàbrica dedicada a la manufactura de productes derivats del fibrociment que la multinacional va mantenir operativa entre els anys 1907 i 1997 a Cerdanyola. El col·lectiu de veïns, representat per lletrades del Col·lectiu Ronda, va inhalar fibres d'asbest en el seu àmbit domèstic tot i no mantenir relació laboral amb l'empresa, ja sigui perquè vivien amb treballadors, que portaven a casa la roba de treball impregnada,  o perquè la seva residència o el seu lloc de treball estava a l'entorn de la fàbrica. La sentència subratlla que l'empresa, "coneixent el perill que comportava la utilització i inhalació de fibres d'amiant, no va actuar amb la diligència exigible en emetre sense el control adequat a l'ambient exterior les fibres d'amiant de la seva explotació industrial". L'Audiència de Madrid confirma la resolució prèvia del jutjat de primera instància número 5 de la capital espanyola.

Summary: Condemnen a pagar 3,5 MEUR a 14 veïns de Cerdanyola i Ripollet exposats a l'amiant provinent d'una fàbrica


L’Ajuntament de Salou vol mantenir la ciutat com “l’epicentre del creixement turístic de Catalunya” amb l’impuls del nou sector d’expansió urbanística d’Emprius Nord. Aquest dimecres, l’alcalde, Pere Granados, i el regidor de Gestió del Territori, Marc Montagut, han presentat el Pla Parcial del sector 04, que preveu nova activitat hotelera, comercial, de serveis i esportiva. En concret, el pla preveu 2.000 habitacions d’hotel repartides en un màxim de quatre resorts turístics; una ciutat esportiva municipal de 10 hectàrees; 17.000 metres quadrats de sostre comercial i un parc d’oficines amb 5.000 metres de superfície, i fins a 145 nous habitatges. Segons el consistori, diversos operadors hotelers i comercials ja han mostrat el seu interès en el projecte. D’altra banda, pel que fa a l’ampliació de la planta hotelera al municipi, Granados ha explicat que es manté l’interès de Hard Rock per implantar-se al CRT i que les notícies relatives al desenvolupament del projecte “són positives”.  Després d'abandonar l'ambiciós pla urbanístic de Barenys -paralitzat pel TSJC-, el nou sector 04 es referma com el nou eix estratègic de desenvolupament de Salou a nivell turístic, comercial, de serveis i esportiu. Els terrenys, de 44,3 hectàrees, limiten amb la C-31b, el Vial de Cavet i el Passeig 30 d’octubre, i estan situats a tocar de la futura estació de ferrocarril i de PortAventura. Els tràmits administratius segueixen el seu curs i el projecte es va aprovar inicialment aquest mes de desembre en la sessió plenària.  L’alcalde ha assegurat que “amb el desenvolupament d’aquest sector reforcem la nostra destinació turística perquè potenciem un nou model i concepte d’allotjament hoteler, tipus resort, adaptat a la nova demanda i tendències, i creant d’aquesta forma una oferta que ens fa més competitius davant d’altres destinacions”.  El Pla inclou zones residencials, hoteleres, comercials, terciàries i de serveis. En primer lloc, una zona hotelera amb 2.000 habitacions repartides en  un màxim de quatre resorts de gran qualitat, que ampliaran l’oferta turística de la ciutat. En segon lloc, la ciutat esportiva municipal, dotada de 10 hectàrees de terreny que acolliran zones verdes i equipaments, amb els quals es vol contribuir a desestacionalitzar la temporada turística. El tercer àmbit acollirà un àmbit de 17.000 metres de sostre comercial i un parc d’oficines amb 5.000 metres. Finalment, el sector acollirà fins a 145 nous habitatges. El regidor de Gestió del Territori, Marc Montagut, ha confirmat l’interès que ja ha generat aquest pla “en molts operadors de diferents àmbits i sectors, sobretot l’hoteler i el comercial”. Segons el consistori, el nou sector contribuirà a generar més ocupació estable i de llarga durada, amb més de 1.000 llocs de treball.  Alhora, la urbanització d’Emprius Nord millorarà les comunicacions, atès que es crearà un nou vial urbà d’enllaç amb l’autopista AP-7. Aquests treballs es podrien enfilar als 16 milions d’euros. Segons el consistori, a finals del 2018 es podria aprovar el projecte definitivament i, a partir de la tardor del 2019, es podria desenvolupar la reparcel·lació i la seva posterior urbanització.

Summary: El nou projecte d’expansió urbanística de Salou atreu l’interès d’operadors hotelers i comercials


El conseller de Territori i Sostenibilitat, Josep Rull, ha presentat davant el Consell d'Alcaldes del Consell Comarcal del Maresme el document base sobre el qual s'articularà de manera consensuada amb el territori el 'Pacte per la mobilitat sostenible del Maresme'. El document, que preveuen signar Govern i Ajuntaments el pròxim mes de febrer, se sotmet ara al debat del territori per establir l'ordre de prioritats de tot un paquet d'actuacions valorat en 635 MEUR i que recull mesures concretes relacionades amb les infraestructures, com la pacificació de la N-II, o amb la gestió del transport públic, per propiciar un model on el vehicle privat deixi de ser l'omnipresent. Per finançar aquest pla, Rull exigeix al govern de l'estat espanyol que transfereixi, d'una vegada, els més de 300 MEUR que encara resten pendents del conveni de traspàs de titularitat de la carretera N-II al seu pas pel Maresme, signat l'any 2009.

Summary: Rull presenta un pla per millorar la mobilitat del Maresme i reclama a l'Estat els 300 MEUR de la N-II per finançar-lo


El coordinador general de l'executiva d'Un País en Comú, Xavier Domènech, s'ha acostat a l'estand del Pacte Nacional pel Referèndum per signat el manifest. En declaracions als periodistes, Domènech ha posat en valor el compromís de l'espai polític que representa amb el Pacte Nacional i ha assegurat que hi participa de manera molt intensa. "Nosaltres ens hem compromès amb el Pacte Nacional pel Referèndum i hem estat treballant per tenir aliats internacionals i també a l'Estat perquè els catalans puguin dur a terme el dret a decidir", ha manifestat. El líder dels comuns també ha defensat que la Diada de Sant Jordi és un dia "de roses, d'amor, d'estimació, de llibres, d'escriptura i de compromisos".

Summary: Domènech signa el manifest del Pacte Nacional pel Referèndum


L'empresa Nomber, encarregada de gestionar el tanatori i el crematori de Sitges al cementiri Les Pruelles, ha defensat que "sempre ha complert amb la normativa legal vigent en tots els aspectes mediambientals que obliga la Generalitat". Després que el TSJC tombés la llicència ambiental que el 2009 li va concedir l'Ajuntament, Nomber ha volgut subratllar que els motius de l'anul·lació no estan relacionats amb cap emissió contaminant. Així, ha remarcat que el jutge ha retirat la llicència perquè el planejament urbanístic no permetia la construcció del crematori i perquè el consistori no va exigir tots els requisits de control d'emissions que demanava l'Oficina de Gestió Ambiental Unificada de la Generalitat (OGAU). Tot i la manca de requisits, Nomber ha subratllat que des del primer dia ha fet controls anuals d'emissió de contaminants. En aquest sentit, en un comunicat, la companyia ha explicat aquest dilluns que al crematori de Sitges hi ha fet supervisions en una periodicitat més curta que el que estableix la llei. Així, Nomber ha explicat que els crematoris estan obligats a fer controls d'emissió de contaminants cada tres anys com a mínim, però que a Sitges s'han estat elaborant any a any. Al mateix temps, l'empresa ha assegurat que al crematori no s'incineren elements contaminants com marcapassos ni vàlvules coronàries, com tampoc metalls com el mercuri ni el cadmi. En la mateix línia, ha garantit que els fèretres que es cremen són ecològics, de fusta natural, envernissats a l'aigua, sense ornaments de metall i amb l'interior recobert de cotó. Fonts consultades a l'Ajuntament de Sitges han explicat a l'ACN que el govern no ha pres cap mesura en relació a l'activitat del crematori, ja que els serveis jurídics estan pendents de rebre un aclariment de la sentència dictada per la Sala Contenciós Administrativa del TSJC sobre l'anul·lació de la llicència ambiental. Nomber ha apuntat que mantindrà l'activitat d'incineració fins que rebi un comunicat oficial per part de l'Ajuntament que li impedeixi fer-ho.

Summary: L'empresa responsable del crematori de Sitges defensa que "sempre" ha complert la llei en aspectes mediambientals


El Museu Nacional d’Art de Catalunya (MNAC) oferirà l’any vinent un programa expositiu molt centrat en la seva col·lecció en què destaquen tres noves monogràfiques d’artistes, dues mostres amb narracions transversals dels seus fons i l’anunciada nova presentació de l’art del Renaixement i el Barroc. Ismael Smith, Pere Torné Esquius i Ramon Pichot seran els noms propis de tres monografies dedicades  a la pintura, mentre el filòsof Georges Didi-Huberman i Francesc Torres han estat convidats a proposar narratives transversals a la col·lecció, amb les exposicions ‘Soulèvements’ i ‘La capsa entròpica. Col·lisions d’Història i Cultura’. El Museu, que preveu tancar 2016 amb un rècord de 800.000 visitants, disposarà l’any vinent d’1,6MEUR per programes, un creixement substancial respecte 2016 però encara insuficient al parer del seu director, Pepe Serra.  El MNAC vol “continuar aprofundint” en el coneixement i també en l’exhibició de la seva col·lecció d’art, i per això el 2017 redobla els continguts expositius que se’n nodreixen, des de les mostres monogràfiques fins a exposicions temàtiques “transversals” que per primera vegada recorren de forma important als fons del museu.  Així ho ha resumit aquest dimecres el director de la institució, Pepe Serra, en la presentació del programa expositiu de l’any vinent. Per Serra tots els relats que el museu intenta fer “emanen” de la col·lecció, cosa que ja s’ha vist en l’exposició permanent però no encara en l’àmbit de les exposicions temporals, on es començarà una “nova línia”.  El 2017 aquesta línia s’enceta amb dues exposicions. La primera, del 23 de febrer al 28 de maig, és una mostra coorganitzada amb el Jeu de Paume de París i encarregada a Georges Didi-Huberman, que rastreja les col·leccions dels dos museus per abordar el tema deles emocions col·lectives i els esdeveniments polítics associats a l’agitació, les revoltes o ‘desordres socials’.  S’anomena ‘Soulèvements’ (‘Alçaments’) i presentarà continguts diferents a Barcelona i París, on s’adapta als fons de cada un dels museus respectivament. Al MNAC la mostra contindrà “entre un 30% i un 40%” d’obres pròpies, ha avançat Pepe Serra.  En la mateixa línia de relat “transversal” dins de la col·lecció del Museu, l’altra gran exposició temàtica de l’any serà ‘La capsa entròpica. Col·lisions d’Història i Cultura’, a partir del 19 d’octubre del 2017. Aquesta mostra comissariada per Francesc Torres construeix un paisatge fragmentat (amb obres principalment del segle XIX i XX) “que mostren la lluita constant per la preservació del que queda després del terratrèmol de la història”. Torres “girarà el museu al revés, i posarà davant allò que està al fons de la col·lecció”, ha anunciat Pepe Serra. Pel que fa a les recurrents monografies que la institució dedica cada any a artistes de la col·lecció del museu, els escollits seran Ismael Smith, Pere Torné Esquius i Ramon Pichot, tres artistes que ja són a les parets del museu dins de la nova presentació de la col·lecció d’art modern però als quals enguany es dedicarà més atenció.  D’altra banda, el 2017 el museu incorpora una línia d’exposicions fora de l’equipament. Mostres organitzades pel MNAC, amb fons del MNAC, que surten de Barcelona amb direcció a Brasil (‘Gaudí: Barcelona 1900), Granada, Saragossa i Sevilla (Fortuny i Andalusia) i Sitges, Madrid i Palma (Ramon Casas).  Balanç i reptes Pepe Serra ha expressat “l’alt grau de satisfacció” que sent en relació a l’etapa de cinc anys que du al capdavant del museu (i que culmina el febrer de 2017), i ha subratllat que enguany preveuen assolir els 800.000 visitants, quan el 2011 “partíem de 400.000”. Amb tot Serra no dona per acabada la seva tasca al MNAC, i ha apuntat com a repte de futur millorar i fer més esforços en la “mediació”, és a dir, en la capacitat del museu de comunicar i presentar allò que té a l’espectador.  El director ha informat que a primers d’any convocaran un nou concurs per nomenar gerent (després de la marxa de Josep Maria Carreté al Macba), però en aquest punt ha fet un al·legat a favor de la flexibilitat i la priorització del “talent” davant la dinàmica de contractació pública. Serra considera que els concursos públics són sovint massa restrictius i que cal trobar “fórmules” per posar els millors al capdavant del museu “si no es vol perdre el tren de les grans institucions europees”. En l’apartat econòmic, el MNAC encara l’any 2017 amb un pressupost de 15,2 milions d’euros (1,1 milions més que el 2015 i el 2016), i un creixement important de la partida dedicada a programes (exposicions), que passa dels 1,1MEUR d’enguany a 1,6 milions. Això no obstant, està lluny de satisfer les aspiracions de Serra, que a tall d’exemple ha indicat que sovint una sola“gran exposició internacional” s’endú més de la meitat d’aquest pressupost.

Summary: El MNAC espremerà la seva col·lecció el 2017 amb monogràfiques i narratives transversals


Els Mossos d'Esquadra van detenir aquest diumenge un home com a presumpte autor d'un delicte de conducció temerària i un altre per conduir sota els efectes de l'alcohol. Els fets van passar a l'A-7 a Tarragona quan els agents van veure una autocaravana aturada perquè havia punxat una roda. Mentre ajudaven el conductor a canviar-la, una furgoneta no va fer cas de les indicacions dels agents, els va estar a punt d'envestir i va fugir. Al cap d'uns quilòmetres, a l'N-340 a la Canonja, van poder aturar el vehicle i van veure que el conductor presentava símptomes d'embriaguesa. En fer-li la prova van comprovar que triplicava la taxa d'alcoholèmia permesa. L'arrestat va declarar en seu policial amb l'obligació de presentar-se davant del jutge.

Summary: Detingut per conduir triplicant la taxa d'alcohol permesa i posar en perill dos Mossos a Tarragona


El president de la Generalitat, Quim Torra, ha assegurat estar "consternat" pel foc que aquest diumenge ha provocat la mort de dues persones al barri de les Corts de Barcelona. Torra ha expressat el seu suport a la família de les víctimes i els veïns, i ha volgut agrair "a tots els cossos d'emergències" la seva feina durant aquesta tragèdia. Torra ha visitat la zona de l'incendi a mig matí, al número 42 de l'avinguda de Xile.

Summary: Torra, "consternat" pel foc a les Corts on han mort dues persones


El Tren dels Llacs Panoràmic circularà un any més durant els mesos de més calor. En concret, ho farà els dies 23 i 30 de juny, 21 i 28 de juliol i el 4 i 11 d'agost. Es tracta d'una proposta per a l'estiu, dirigida a les famílies i grups d'amics que vulguin descobrir de ben a prop el territori d'una forma diferent i original. Durant el trajecte, els usuaris viatjaran amb el màxim confort amb les noves unitats de la línia Lleida-La Pobla, estrenades fa dues temporades i que complementen durant l'estiu el tren històric que circularà el 7 i 14 de juliol, i 18 i 25 d'agost, així com la resta de dissabtes restants fins al 3 de novembre, en què finalitzarà l'actual temporada d'aquest servei turístic que gestiona FGC. El disseny interior dels nous trens és obert i diàfan, gràcies a les grans dimensiones de les finestres, les quals brinden unes vistes espectaculars de l'entorn que voreja tot el trajecte. Els combois disposen de sistema de climatització, adaptats per a persones amb mobilitat reduïda i disposen d'espais per col·locar cotxets de nadons, bicicletes i cadires de rodes. Amb el sistema de climatització, els usuaris poden gaudir del paisatge i tot el que ofereix el territori durant l'estiu. A més, compten amb servei d'informació al viatger amb equips de megafonia, intèrfons i endolls a l'interior per carregar qualsevol aparell electrònic. Els trens estan adaptats per a persones amb mobilitat reduïda i disposen d'espais per col·locar cotxets de nadons, bicicletes i cadires de rodes. Els trens tenen una longitud d'uns 50 metres i tenen una capacitat màxima per a 104 viatgers asseguts cadascun.   Viatge en el temps per descobrir els atractius del territori Des de l'abril i fins al 3 de novembre, el Tren dels Llacs convida a un viatge en el temps. Gestionat pel grup FGC, aquest tren turístic ofereix una experiència única i inoblidable dirigida a tots els públics. El tren, que igualment al panoràmic inicia el seu recorregut a Lleida i finalitza a la Pobla de Segur, compta amb un servei de guiatge que explica els diferents punts per on passa. En el transcurs del viatge, els usuaris passen per 41 túnels i 31 ponts d'una gran bellesa.   Amb el sistema de climatització, els usuaris poden gaudir del paisatge i tot el que ofereix el territori durant l'estiu. A més, compten amb servei d'informació al viatger amb equips de megafonia, intèrfons i endolls a l'interior per carregar qualsevol aparell electrònic. Els trens estan adaptats per a persones amb mobilitat reduïda i disposen d'espais per col·locar cotxets de nadons, bicicletes i cadires de rodes. Els trens tenen una longitud d'uns 50 metres i tenen una capacitat màxima per a 104 viatgers asseguts cadascun.   Viatge en el temps per descobrir els atractius del territori Des de l'abril i fins al 3 de novembre, el Tren dels Llacs convida a un viatge en el temps. Gestionat pel grup FGC, aquest tren turístic ofereix una experiència única i inoblidable dirigida a tots els públics. El tren, que igualment al panoràmic inicia el seu recorregut a Lleida i finalitza a la Pobla de Segur, compta amb un servei de guiatge que explica els diferents punts per on passa. En el transcurs del viatge, els usuaris passen per 41 túnels i 31 ponts d'una gran bellesa.   Viatjar en el Tren dels Llacs esdevé tota una experiència en si mateixa Des del primer instant, els viatgers podeu gaudir de diferents sensacions, ja que poden degustar productes típics del territori i tastar coca de recapte. A més, tenen l'oportunitat de descobrir altres atractius del territori amb l'oferta complementària de diferents visites, com, per exemple, el 'Tast pallarès', una visita per assaborir els productes del Pallars; 'Un tomb per la Pobla de Segur', consistent en una sortida per gaudir els secrets modernistes d'aquesta localitat; 'Les botigues de Salàs', un viatge nostàlgic en el temps; 'Gerri de la Sal', activitat en què es visiten els salins, i 'La Llum de la Vall Fosca', una excursió per visitar el bressol de l'energia hidroelèctrica a Catalunya.    Aquest servei turístic, que enguany celebra la seva desena temporada, va néixer l'any 2009 amb l'objectiu de convertir-lo en un referent que contribueixi a la dinamització econòmica de les comarques de la Noguera i el Pallars Jussà.   Aquest servei turístic, que enguany celebra la seva desena temporada, va néixer l'any 2009 amb l'objectiu de convertir-lo en un referent que contribueixi a la dinamització econòmica de les comarques de la Noguera i el Pallars Jussà.

Summary: El Tren dels Llacs Panoràmic ofereix aquest estiu sis circulacions per gaudir del trajecte entre Lleida i la Pobla


Es tracta de la tercera persona arrestada al municipi ACN Ripoll.-Els Mossos d'Esquadra han detingut aquest divendres al migdia a Ripoll una quarta persona relacionada amb els atemptats de Barcelona i Cambrils, segons ha informat la policia catalana. D'aquesta manera, ja són tres les persones detingudes en aquest municipi en relació amb els atacs d'aquest dijous a la tarda a la Rambla de la capital catalana i al passeig de marítim de Cambrils, aquesta darrera matinada, que van causar 14 víctimes mortals en total. Dos dels detinguts a Ripoll es troben a la comissaria dels Mossos en aquests moments. Un d'ells és Driss Oukabir, l'home que va explicar que el seu germà petit, Moussa, li hauria robat la documentació.

Summary: Detinguda una quarta persona a Ripoll relacionada amb els atemptats a Barcelona i Cambrils


El president de l'Eurocambra, David Sassoli, està en quarantena perquè ha estat en contacte amb un membre del seu equip que ha donat positiu per covid-19 aquest dijous. Segons ha informat el mateix president de l'Eurocambra a través d'una piulada, es troba bé i no té símptomes. "Tal com estableixen les normes, m'aïllaré durant el temps establert per fer-me els controls necessaris", ha apuntat Sassoli.

Summary: El president de l'Eurocambra està en quarantena per haver estat en contacte amb un positiu de covid-19


El portaveu adjunt del grup parlamentari de Junts pel Sí (JxSí), Roger Torrent, ha valorat la marxa del PPC de la comissió de l'Operació Catalunya. En un contacte amb la premsa des dels passadissos dels Parlament, el diputat independentista ha sentenciat que els populars han abandonat l'òrgan perquè "no poden assumir tanta porqueria que està sortint de les clavegueres de l'Estat". A més, Torrent ha afegit que el PPC és "justament qui ha fet més escàndol" en la comissió que presideix la diputada Alba Vergés (JxSi), i ha acusat el grup de Xavier García Albiol de "mofar-se" en cada sessió de la comissió dels seus compareixents. Així, el fet que el PPC marxi de la comissió "no és res més que una excusa", al parer de Torrent. "Fins ara feia mala olor i sentíem la pudor, però ara ja està sortint tota la porqueria", ha constatat el portaveu adjunt de JxSí, sobre les anomenades clavegueres de l'Estat. Finalment, segons el diputat independentista, els populars busquen excuses a Madrid per aturar la comissió, perquè no s'investigui i perquè no hi compareguin policies ni càrrecs polítics, i al Parlament marxen perquè "no poden assumir tanta veritat".

Summary: JxSí creu que el PPC marxa de la comissió de l'Operació Catalunya perquè "no pot assumir tanta porqueria"


Els grups parlamentaris de JxSí, PSC, CSQP i la CUP, i diverses entitats i associacions sobre recuperació de la memòria històrica han celebrat que el Parlament anul·li, aquest dijous, les sentències polítiques del franquisme. En una roda de premsa des de la cambra, el president de la Comissió per la Dignitat, Josep Cruanyes, ha assegurat que demà serà "un gran dia" per a Catalunya i per a les víctimes de la dictadura. Així mateix, s'ha mostrat "satisfet i feliç" perquè els quatre grups parlamentaris aprovaran la llei que declararà il·legals els tribunals de la dictadura, en un text que inclou el nom de totes les persones que van ser víctimes dels tribunals franquistes.

Summary: Grups parlamentaris i entitats celebren que el Parlament anul·li les sentències polítiques del franquisme


El tribunal alemany ha acceptat l’acord amb el fiscal de set dels deu processats per l’allau humana al festival de música techno ‘Loveparade’ el 2010 i el judici només continuarà contra tres de les persones acusades. La tragèdia va provocar la mort de 21 persones, entre elles dues joves tarragonines. Els sis funcionaris municipals i un treballador de l’organització han admès una “culpa petita” i així han pogut sortir del cas. Els altres tres processats, treballadors de la promotora Lovapent, han rebutjat la proposta de conformitat del fiscal -una multa de 10.000 euros- i la vista contra ells seguirà endavant. “Ni tindrem justícia, ni tindrem descans”, ha lamentat el pare d’una de les víctimes, Paco Zapater. En declaracions a l’ACN, Zapater ha criticat que els set processats s’hagin declarat culpables, però no se’ls imposi cap pena concreta. “Sembla ser que l’atenuant que es té en compte és que van rebre moltes pressions dels polítics perquè la Loveparade es fes i no van suportar la pressió”, ha explicat l’advocat.  Segons el pare de Clara Zapater, ni tindran justícia, ni tindran descans. “No tindrem justícia perquè aquests set surten airosos del procés i no tindrem descans perquè el judici continuarà i pot trigar mesos i mesos”, ha lamentat. Si no es dicta sentència en un termini d’un any i mig, el cas prescriurà coincidint amb el desè aniversari de la tragèdia, el 24 de juliol del 2020.  Paco Zapater s’ha mostrat temorós que “tot se’n vagi en orris”, atès que en tretze mesos només han declarat 58 testimonis. “Diuen que en quedarien uns 500 i, seguint aquest ritme, trigaríem deu anys. És impossible que es pugui fer en un any i mig el que queda. És kafkià”, ha afegit.  Segons l’advocat, els familiars estan “decebuts” i creuen que “no hi ha hagut voluntat de fer el judici”. “La raó és que el festival es va fer per pressions polítiques sense mesures de seguretat i, per tant, ara volen posar terra sobre tot això”, ha valorat.  Malgrat tot, Zapater ha insistit que seguiran lluitant. “Si no podem fer res per la nostra filla ni per aconseguir una sanció penal substancial per als responsables, denunciarem la situació perquè es canviï la llei alemanya, que gairebé no permet acabar macrojudicis, i perquè s’estableixi una normativa de seguretat per futurs concerts com el de la Loveparade”, ha exposat.  Un llarg procés judicial  El 2016 el tribunal de districte de Duisburg va decidir tancar el cas adduint que no existien proves suficients per obrir un procés penal. Els familiars de les víctimes van engegar una campanya a les xarxes per reobrir-lo i van recollir més de 367.000 signatures a tota Europa. L'Audiència Territorial de l'estat alemany de Renania del Nord-Westfalia, amb seu a Düsseldorf, va acabar donant la raó a la fiscalia i als familiars de les víctimes, que havien recorregut la primera resolució judicial i va ordenar l'obertura de judici oral. El judici va començar el 8 de desembre del 2017 a Düsseldorf (Alemanya) i es preveia que acabés el desembre passat. Els processats van ser quatre treballadors de l'organització de la Loveparade i sis funcionaris municipals als quals s’acusava d’homicidi imprudent i danys corporals. L'alcalde de Duisburg en el moment de la tragèdia, el propietari de l'empresa organitzadora del concert i el cap de policia responsable de la seguretat no figuren entre els processats.  Els familiars de les víctimes sempre han defensat que es va produir una imprudència temerària en l’organització i gestió de la Loveparade perquè es va superar de molt la capacitat de l’espai on se celebrava l’esdeveniment. Entre 100.000 i 200.000 persones per hora entraven per un túnel de 20 metres d’ample, que era l’única via d’entrada i sortida del recinte. Finalment, una allau humana va causar 21 víctimes mortals, entre elles la tarragonina Clara Zapater, de 22 anys, i la cambrilenca Marta Acosta, de 21. L'estampida també va fer més de 500 ferits.

Summary: Paco Zapater, pare d’una de les víctimes del Loveparade: “Ni tindrem justícia, ni tindrem descans”


La CUP continua desplegant els 'Decrets de la Dignitat' per detallar la seva proposta social de cara a les eleccions del 21-D. El número tres de la llista per Barcelona, Vidal Aragonés, assegura que el conjunt de propostes, com la creació d'una única xarxa pública de serveis sanitaris i ensenyament o l'expropiació "immediata" dels pisos buits dels blancs es finançarà amb una nova fiscalitat, també orientada a beneficiar la classe treballadors. La proposta de la CUP en aquest sentit passa per augmentar l'IRPF a les rendes superiors als 60.0000 euros i rebaixar aquest mateix impost a qui cobra menys de 15.000 euros anuals. Els cupaires, però no han concretat en quins percentatges es concretarà la reforma. Hi ha una part de la societat, assegura Aragonés, que "paga més del que li correspon". Aquesta càrrega tributària que consideren injusta afecta un 25% de la població. "Se'ls ha de rebaixar l'IRPF tant perquè arribin a final de més com perquè puguin incrementar el consum", assegura el candidat cupaire.  Per contra, la CUP proposa augmentar l'IRPF a les rendes més altes i, concretament, a qui cobra més de 60.000 euros anuals per "reorientar la riquesa" i poder tendir a "tapar la fractura social i mantenir la dignitat de la població", ha explicat l'exdiputada Gabriela Serra.  Segons el programa de la CUP, la mesura s'emmarca en "l'avenç cap a una economia al servei de les classes populars". En aquest sentit, els cupaires proposen "reforçar els impostos sobre transaccions, successions i patrimoni a fi que siguin impostos realment progressius on l'esforç principal sigui d'aquells que més tenen i ingressen" "No parlem de república perquè ens interessi només aplicar la determinació del nostre poble, sinó perquè només així serà possible construir un societat més justa i igualitària, i evitar la fractura social construïda dia a dia per les retallades i les polítiques econòmiques neoliberals del regim del 78", ha etzibat Serra. Dins la constitució espanyola, insisteixen els cupaires, no hi ha "cap possibilitat" per millorar les condicions de vida de la classe treballadora.

Summary: La CUP proposa augmentar la pressió fiscal a les rendes majors de 60.000 euros per finançar les polítiques socials


El Govern ha anunciat aquest divendres que garantirà el servei al parc de Bombers del Pont de Suert (Alta Ribagorça). El Departament d’Interior, encapçalat pel secretari general d’Interior, Cèsar Puig, i el director general de Prevenció, Extinció d’Incendis i Salvaments, Juli Gendrau, han arribat a un principi d’acord amb els bombers voluntaris del parc, segons una nota que ha fet pública l'executiu català. En virtut del pacte se seguirà prestant servei al parc durant el cap de setmana i també dilluns. Precisament, el mateix dilluns a la tarda s’han emplaçat a dur a terme una nova reunió on es fixarà el personal que hi haurà durant els propers mesos al parc, fins que es decideixi el model definitiu que doni estabilitat i garanteixi el servei. En aquesta reunió, liderada pel Departament d’Interior i la Direcció General de Prevenció, Extinció d’Incendis i Salvaments (DGPEIS), hi estan convocats els bombers voluntaris del parc del Pont de Suert, representants de l’Associació de Bombers Voluntaris de Catalunya (ASBOVOCA), dels membres del Consell dels Bombers Voluntaris de la comarca i representants del territori.   El Departament d’Interior i la DGPEIS han agraït la "bona predisposició" dels bombers voluntaris del parc del Pont de Suert per "trobar una solució", així com també al president del Consell Comarcal de l’Alta Ribagorça, Josep Lluís Farrero, i als alcaldes del Pont de Suert, Vilaller i de la Vall de Boí, José Antonio Troguet, Maria José Erta i Joan Perelada, respectivament.

Summary: El Govern garanteix el servei al parc de Bombers del Pont de Suert


Els tutors dels alumnes de sisè i educadores d'escoles bressol ajuden a les famílies per entendre tots els tràmits ACN Girona.-L'Ajuntament de Girona i el Departament d'Educació han reforçat la coordinació entre els tècnics dels serveis educatius i els centres escolars durant la preinscripció d'alumnes. Els principals objectius són ajudar a les famílies dels alumnes que hauran d'accedir a P3 i a 1r d'ESO, ja que es tracta dels dos canvis més importants pels nens. Les previsions indiquen que el proper curs hi haurà 1.038 alumnes a P3, mentre que a 1r d'ESO n'hi haurà 1.268. Els tutors de sisè de primera estan resolent alguns dubtes a les famílies sobre barems i altres punts dels tràmits. Per altra banda, les educadores de les escoles bressol també ajuden als pares dels futurs alumnes de P3. Aquest dimecres han començat les preinscripcions i hi ha marge fins el 22 de maig. Entre el 19 i el 22 es podran fer les preinscripcions de forma presencial, però des d'avui ja es poden fer de forma telemàtica. La idea és que el major nombre possible de famílies ho facin per Internet per tal de minimitzar el risc de contagis. L’Oficina Municipal d’Escolarització de l’Ajuntament de Girona (OME) compta amb un sistema d’assessorament telefònic per acompanyar les famílies. Per accedir a aquest servei, només s’ha de trucar al telèfon 972 010 280 i demanar cita prèvia. Un cop fet això, el servei d'escolarització trucarà amb número ocult el dia establert a les famílies per resoldre els seus dubtes. També es poden fer arribar consultes a través del correu ome@ajgirona.cat.    A través dels canals de l’Ajuntament de Girona es difondran uns cartells, en diferents idiomes, amb els passos que s’han de seguir per fer la preinscripció, així com tota la documentació necessària.    En matèria de seguretat, entre la Policia Municipal de Girona i els Mossos d’Esquadra es van denunciar ahir 51 persones per incomplir el confinament.

Summary: Girona reforça la coordinació entre serveis educatius i centres escolars durant la preinscripció


La vaga dels treballadors del metro de Barcelona ha acabat sense incidències malgrat l'elevada afluència d'aficionats del partit de futbol Barça-Madrid que s'ha celebrat aquest dissabte al vespre al Camp Nou. Segons Transports Metropolitans de Barcelona (TMB), les dades provisionals de validacions de bitllets indiquen que "una part dels usuaris coneixien la previsió d’alteracions en el servei i han ajornat desplaçaments o bé els han pogut fer per altres mitjans". De fet, entre les cinc del matí i les 10 de la nit, el suburbà ha registrat un 30% menys de passatgers que un dissabte normal. Amb tot, durant les aturades "s'han registrat esperes molt superiors a les habituals a les estacions, així com elevats índexs d’ocupació dels trens" que connecten amb el Camp Nou. Per la seva banda, els Mossos d'Esquadra han informat que "el dispositiu de seguretat del clàssic ha acabat sense cap incident remarcable".

Summary: La vaga al metro acaba sense incidències malgrat l'elevada afluència a les estacions que connecten amb el Camp Nou


En canvi, pel 65% dels catalans aquest factor sí que influeix en el comportament electoral ACN Barcelona.-Un 54,6% dels espanyols assegura que la situació a Catalunya no va influir en la seva decisió d'anar o no a votar, i per a qui votar, en les eleccions generals del 10-N, segons el darrer baròmetre de novembre del Centre d'Investigacions Sociològiques (CIS). I el 43,9% dels enquestats diu que sí que hi va influir. Les enquestes es van fer abans del 10-N, concretament, entre el 28 d'octubre i el 9 de novembre, quan ja s'havia fet pública la sentència del procés. Pel que fa als enquestats catalans, un 65% diu que la situació a Catalunya sí que afecta el seu vot i un 33,6% assegura que aquest factor no hi influeix. Segons la mateixa enquesta, l'atur continua sent el principal problema dels espanyols i la independència de Catalunya se situa en quart lloc, per darrere dels polítics i de l'economia. Del 43,9% dels espanyols que asseguren que la situació a Catalunya influeix en el seu vot, un 60'1% diu que aquest factor va reforçar la seva intenció de votar el partit pel qual ja pensaven votar. I un 17% diu que la situació a Catalunya els va incentivar a votar perquè tenien dubtes o pensaven no votar.  D'altra banda, sobre els motius del vot el 10-N, un 37'3% dels enquestats diuen que van anar a votar per evitar la victòria de les dretes, i només un 4,2% assegura que a l'hora de votar té en compte la fermesa amb què els partits afronten la situació a Catalunya.  Pel que fa a la valoració dels líders polítics, el candidat i secretari general del PSOE, Pedro Sánchez, és el més sincer, moderat, fiable i el més preparat per governar, segons els enquestats. Pel que fa als líders polítics més dialogants i disposats a arribar a acords hi ha un empat tècnic entre Sánchez i el líder d'Unides Podem, Pablo Iglesias. En canvi, els enquestats creuen que el més agressiu és el líder de Vox, Santiago Abascal. Així ho diu el 42,4% dels enquestats. En l'enquesta del CIS, el 76,1% diu que Sánchez dona poca o cap confiança però la opció del líder del PSOE com a pròxim president del govern espanyol és la més escollida pels enquestats. Ho prefereix un 27% mentre que la segona opció és el líder del PP, Pablo Casado, amb el 13%.  La meitat dels enquestats, un 51%, considera que la gestió del govern del PSOE és dolenta o molt dolenta però un 40,4% creu que un govern del PP ho faria pitjor.

Summary: Un 54,6% dels espanyols assegura que la situació a Catalunya no va influir en el seu vot el 10-N, segons el CIS


El secretari d'atestats de la Guàrdia Civil a Lleida l'1-O, l'agent C17150G, creu que el model d'acta que els Mossos van utilitzar era una "via" per saber com actuar per "no complir" les ordres judicials. Durant la seva declaració a l'Audiència Nacional, ha admès que no li consta una crida explícita a incomplir la interlocutòria del TSJC però que del coneixement públic que es va tenir del document "se'n desprèn" què havien de fer els Mossos i "la població civil". Malgrat això, ha reconegut que no li constava cap document on Trapero donés ordres de no actuar amb contundència. L'agent de la Benemèrita ha explicat també que a les actes que es van elaborar aquell dia hi havia diverses "irregularitats". (En aquesta actualització s'hi ha afegit les declaracions de dos agents dels Mossos que van participar en l'elaboració d'atestats el 20-S)    Entre elles, algunes no tenien signatura, els faltava el número de diligència o no hi havia el TIP de l'agent. L'advocada de Trapero i de Laplana, Olga Tubau, ha preguntat a l'agent de la Guàrdia Civil si hi havia alguna prova que la prefectura de Mossos o a Trapero instessin a la "passivitat" dels efectius l'1-O o si el major va donar ordres de no actuar amb contundència. El secretari d'atestats ha respost que no sabia què s'havia dit a la reunió de comandaments el 29 de setembre però ha afirmat que del coneixement públic que es va tenir del document "se'n desprèn" què havien de fer els Mossos i "la població civil". En aquest sentit, ha dit que, al seu entendre, el document era una "via" per saber com actuar el dia del referèndum per "no complir els mandats judicials". L'agent de la Benemèrita ha dit també que a les actes que van revisar –uns 190 documents- hi van trobar diverses irregularitats. La més "cridanera", ha dit, el cas d'un agent que hauria omplert dues actes diferents "a la mateixa hora i en dues localitats a 44 km de distància". Preguntat sobre si n'hi havia més, ha detallat que en algunes no hi havia firmes, en d'altres no hi constava el número de diligència o el TIP de l'agent. "No puc saber la magnitud de les irregularitats de les actes perquè nosaltres no hi érem quan les omplien però sí que li puc dir que hi havia aquests missatges", ha dit en referència a un "xat" amb comandaments on es demanava que es fes constar que els col·legis tancats els havien fet clausurar els Mossos. L'activitat de Mossos i les "vigilàncies" El secretari d'atestats ha mantingut durant la seva declaració, igual que va fer l'instructor, que l'activitat dels Mossos va incrementar després de rebre els primers requeriments judicials, a la tarda. També ha reiterat que la voluntat de la cúpula dels Mossos era tenir "el control absolut" de tot i ha dit que el fet que els "vigilessin" va provocar que els "anul·lessin" la capacitat d'acció. "Si fan això el mandat judicial queda desemparat, no es pot complir", ha dit. En aquest sentit, Tubau li ha demanat si tenia constància que la informació sobre les suposades vigilàncies arribés al Cecor central: "No es pot descartar, però tampoc ho hem pogut comprovar", ha dit. Les "ordres" de Trapero Preguntat sobre si en alguna comunicació entre comandaments dels Mossos de Lleida i polítics es feia referència a Trapero, l'agent de la Guàrdia Civil ha citat un cas en un xat durant el 20S. Segons ha explicat, en una conversa entre l'aleshores alcalde de Vic, Joan Ballana, i l'inspector Roderic Moreno, el comandament de mossos va detallar al polític les unitats d'ARRO que s'estaven enviant a Barcelona i va assegurar que el major havia donat "ordres" de no intervenir si ell no ho deia. "No s'actua sense ordres d'ell". Ha admès però que no se'l cita en cap altre correu o xat, tot i que ha precisat que en "algún moment" es comenta que "estan orgullosos del paper que està fent".   Durant la jornada d'avui, també han declarat dos agents dels Mossos d'Esquadra (TIP 11594 i TIP 16298) que van intervenir en l'elaboració dels atestats el 20-S i, en concret, sobre els desperfectes als vehicles policials.  El sergent instructor i el secretari han explicat que inicialment van fer un atestat en pocs dies on se centraven sobretot  en els danys en els vehicles de la Guàrdia  Civil i el possible robatori d'objectes del seu interior. En un segon atestat ja van ampliar la informació i els possibles delictes a desordres públics, ja que van descriure llançaments d'objectes a la línia policial, danys generalitzats als vehicles a última hora del dia.    Per fer els atestats es van basar en fonts obertes, imatges de l'helicòpter dels Mossos, les càmeres de seguretat de la Conselleria i imatges dels mitjans de comunicació. Aquestes imatges els van servir també per informar de l'actitud que van tenir aquell dia Jordi Sànchez i Jordi Cuixart, però no van investigar més enllà perquè l'Audiència Nacional ja ho havia començat a fer.   L'instructor  també ha defensat el paper de l'Àrea de Mediació dels Mossos, que intervenen en la majoria de mobilitzacions ciutadanes.   Preguntat pel fiscal, aquest sergent instructor ha explicat que es va referir a la intendent Teresa Laplana com a "cap del dispositiu" del 20-S perquè així apareixia en dues altres minutes. També ha explicat que si a la incineradora de Sant Adrià del Besòs s'anava a cremar una segona minuta feta per Laplana potser era perquè algun comandament li havia demanat que revisés la primera.   La revisió de les actes    A preguntes de fiscalia i de la defensa de Trapero, tot dos han explicat que també van participar en la revisió de les actes de l'1-O.    Tots dos han explicat que les actes es lliuraven a les oficines de denúncies, on es digitalitzaven i es fixava un número de registre. Per això, han detallat que treballaven sempre amb "còpies" i que a través del número de registre podien accedir i "descarregar-se" els documents.    Els agents ha afirmat que tenien "l'ordre directa" descartar aquelles actes on no quedés clar que havia estat l'actuació dels Mossos la que havia fet tancar el centre de votació i també es demanaven ampliacions d'aquelles on faltava informació. Un dels agents, concretament el sergent TIP 11594, ha dit que "pel que va dir la intendent, l'ordre la va donar el major".    El mateix agent ha admès que algunes estaven mal complimentades. També ha dit que es van fer dues revisions i que la xifra inicial lliurada va anar la baixa després de descartar aquelles actes amb punts de votació on no es podia certificar que els tanquessin els Mossos.    Dilluns està previst que declari la secretària del jutjat d'instrucció 13 que va participar al registre del 20-S a Economia. També està previst que ho facin diversos agents de la Guàrdia Civil.

Summary: ACTUALIZACIÓ:La Guàrdia Civil creu que les actes de l'1-O eren una "via" per saber com actuar per "no complir" les ordres judicials


Vueling Airlines i el Centre de Estudis Superiors d'Aviació (CESDA) de Reus han presentat el programa 'Festepilot'. Es vol formar 16 joves com a pilots d'aviació comercial que s'incorporaran després a la companyia aèria. Durant 22 mesos els joves seleccionats hauran de cursar l'Airline Transport Pilot License al CESDA i habilitar-se després, durant 8 setmanes, al pilotatge dels avions tipus A320. Després de la formació de dos anys formaran part de la plantilla de Vueling. La direcció general de Territori i Sostenibilitat hi col·labora amb la cessió d'ús de les instal·lacions de l'aeroport de Lleida-Alguaire on els futurs pilots podran practicar en un entorn real el vol i l'enlairament d'un avió comercial, així com altres activitats i maniobres.  El programa d'ocupació i formació està dirigit a joves majors de 20 anys i que disposin de titulació universitària tècnica. Començarà el primer semestre de 2019 i es farà durant cinc promocions més. La inscripció al programa s'ha de fer a través de la web www.festepilot.cat, on consten tots els detalls del curs, preus i requisits d'admissió.  Vueling ofereix actualment 130 destinacions de curt i mig radi a Europa, el nord d'Àfrica i Orient Pròxim, operades amb una flota formada per 112 avions dels models Airbus A319, A320, A320neo y A321.

Summary: Vueling i l'escola d'aviació de Reus ofereixen un programa per formar i donar feina a nous pilots